Anpu (nomas)
Anpu (Anubio) nomas (egip.: jnpwt), Kinopolio nomas (gr. ὁ Κυνοπολίτης νομός, lot. Nomos Cynopolites) – Senovės Egipto (nuo III tūkst. pr. m. e.), 30 m. pr. m. e.–307 m. ir Romos Egipto provincijos administracinis teritorinis vienetas, priklausęs Aukštutiniam Egiptui ir žymėtas numeriu 17. Jo pavadinimas užrašomas simboliu, interpretuojamu kaip „šuo“ ar „šakalas“, dėl to nomas dar vadinamas Šakalo nomu. Sostinė (niwt) buvo Hor-Di (Ptolemėjų laikų Kinopolis) rytiniame Nilo krante. Pats nomas buvo abipus pagrindinės Nilo upės vagos, ir apėmė dalį dabartinės Minjos muchafazos. Pietuose buvo Machedž (16), o šiaurėje – Nemti (18) nomai.